SET ปิดลบ 7 จุดตามตปท. วิตก “เฟด” ขึ้นดบ.ปี 66 – พรุ่งนี้เสี่ยงไซด์เวย์ดาวน์
SET ปิดลบ 7 จุดตามตปท. วิตก “เฟด” ขึ้นดอกเบี้ยปี 66 – พรุ่งนี้เสี่ยงไซด์เวย์ดาวน์ หลังไร้ปัจจัยใหม่เข้ามาหนุน
17 มิ.ย. 2564

นายวิจิตร อายะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้เคลื่อนไหวทั้งในแดนบวก-ลบ โดยในช่วงเช้าตลาดฯปรับตัวขึ้นได้ดีกว่าตลาดหุ้นเอเชียที่ติดลบ ขานรับนายกรัฐมนตรีประกาศเป้าหมาย 120 วันเปิดประเทศรับนักท่องเที่ยวต่างชาติเต็มรูปแบบ แต่ช่วงบ่ายดัชนีฯอ่อนลงมาแกว่งในแดนลบเช่นเดียวกับตลาดหุ้นทั่วโลก ทั้งตลาดหุ้นเอเชีย และตลาดยุโรปต่างก็ติดลบ รวมถึงดาวโจนส์ฟิวเจอร์สติดลบกว่า 100 จุดด้วย รับแรงกดดันจากผลประชุมธนาคารกลางสหรัฐฯ (เฟด) ที่ส่งสัญญาณการปรับขึ้นอัตราดอกเบี้ยในปี 66 ที่คาดว่าจะปรับขึ้น 2 ครั้ง ซึ่งก็มองไว้อยู่แล้วว่าท้ายที่สุดก็ต้องเจอกับเรื่องนี้
ทั้งนี้ ประเด็นการเปิดประเทศก็ต้องติดตามว่ารัฐบาลจะสามารถเร่งฉีดวัคซีนโควิด-19 ได้ตามแผนที่วางไว้หรือไม่ ซึ่งเท่าที่ดูคนก็ยังไม่มั่นใจท่าไร และหากไม่เป็นไปตามแผนที่วางไว้ก็อาจจะมีผลกระทบต่อแผนการเปิดประเทศ ดังนั้น ช่วงบ่ายนี้ดัชนีฯจึงปรับตัวลงจากแรงขายทำกำไร
แนวโน้มการลงทุนในวันพรุ่งนี้ (18 มิ.ย.) นายวิจิตร กล่าวว่า ตลาดหุ้นไทยคงจะแกว่ง Sideway ถึง Sideway Down เนื่องจากตลาดฯยังไม่มีปัจจัยขับเคลื่อน พร้อมให้แนวรับ 1,605 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 3,424.43 ล้านบาท ปิดที่ 16.00 บาท เพิ่มขึ้น 0.70 บาท
IVL มูลค่าการซื้อขาย 3,017.38 ล้านบาท ปิดที่ 41.25 บาท ลดลง 2.25 บาท
KBANK มูลค่าการซื้อขาย 2,444.73 ล้านบาท ปิดที่ 124.50 บาท ราคาไม่เปลี่ยนแปลง
GUNKUL มูลค่าการซื้อขาย 2,368.02 ล้านบาท ปิดที่ 4.26 บาท ลดลง 0.12 บาท
AAV มูลค่าการซื้อขาย 2,346.41 ล้านบาท ปิดที่ 3.10 บาท เพิ่มขึ้น 0.30 บาท